### NN 13/2025 (27.1.2025.), Odluka o zaštiti novčanih sredstava korisnika platnih usluga i imatelja elektroničkog novca

HRVATSKA NARODNA BANKA

124

Na temelju članka 100. stavka 7. i članka 104. stavka 3. Zakona o platnom prometu (»Narodne novine«, br. 66/2018., 114/2022. i 136/2024.), članka 35. stavka 12. i članka 41. stavka 3. Zakona o elektroničkom novcu (»Narodne novine«, br. 64/2018., 114/2022. i 136/2024.) i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008. i 54/2013.) guverner Hrvatske narodne banke donosi

ODLUKA

O ZAŠTITI NOVČANIH SREDSTAVA KORISNIKA PLATNIH USLUGA I IMATELJA ELEKTRONIČKOG NOVCA

I. OPĆE ODREDBE

Članak 1.

(1) Ovom se Odlukom uređuju:

1. obuhvat i metodologija izračuna primljenih novčanih sredstava od korisnika platnih usluga radi zaštite novčanih sredstava

2. obilježja koja moraju imati oblici imovine u koju se ulažu novčana sredstva primljena od korisnika platnih usluga i imatelja elektroničkog novca radi zaštite novčanih sredstava

3. obilježja police osiguranja ili usporedivog jamstva kojima se osiguravaju novčana sredstva primljena od korisnika platnih usluga i imatelja elektroničkog novca radi zaštite novčanih sredstava

4. računovodstveni podaci koje je institucija dužna odvojeno prikazati u revidiranom godišnjem financijskom izvještaju.

(2) Ova Odluka primjenjuje se na:

1. instituciju za platni promet koja je od Hrvatske narodne banke dobila odobrenje za pružanje jedne ili više platnih usluga iz članka 4. točaka od 1. do 6. Zakona o platnom prometu

2. malu instituciju za platni promet kojoj je Hrvatska narodna banka izdala rješenje o upisu u registar Hrvatske narodne banke

3. instituciju za elektronički novac koja je od Hrvatske narodne banke dobila odobrenje za izdavanje elektroničkog novca ili za izdavanje elektroničkog novca i pružanje jedne ili više platnih usluga iz članka 4. točaka od 1. do 6. Zakona o platnom prometu koje nisu povezane s izdavanjem elektroničkog novca

4. malu instituciju za elektronički novac kojoj je Hrvatska narodna banka izdala rješenje o upisu u registar Hrvatske narodne banke za izdavanje elektroničkog novca ili za izdavanje elektroničkog novca i pružanje jedne ili više platnih usluga iz članka 4. točaka od 3. do 6. Zakona o platnom prometu koje nisu povezane s izdavanjem elektroničkog novca.

Članak 2.

Ovom Odlukom u hrvatsko zakonodavstvo preuzima se sljedeći akt Europske unije:

Direktiva (EU) 2015/2366 Europskog parlamenta i Vijeća od 25. studenoga 2015. o platnim uslugama na unutarnjem tržištu, o izmjeni direktiva 2002/65/EZ, 2009/110/EZ i 2013/36/EU te Uredbe (EU) br. 1093/2010 i o stavljanju izvan snage Direktive 2007/64/EZ (Tekst značajan za EGP) (SL L 337, 23. 12. 2015.) kako je posljednji put izmijenjena Uredbom (EU) 2024/886 Europskog parlamenta i Vijeća od 13. ožujka 2024. o izmjeni uredaba (EU) br. 260/2012 i (EU) 2021/1230 i direktiva 98/26/EZ i (EU) 2015/2366 u pogledu instant kreditnih transfera u eurima (Tekst značajan za EGP) (SL L, 2024/886, 19. 3. 2024.).

Članak 3.

U smislu ove Odluke »institucija« jest institucija za platni promet, mala institucija za platni promet, institucija za elektronički novac i mala institucija za elektronički novac iz članka 1. stavka 2. ove Odluke.

II. OBUHVAT I METODOLOGIJA IZRAČUNA NOVČANIH SREDSTAVA PRIMLJENIH ZA IZVRŠAVANJE PLATNIH USLUGA

Članak 4.

(1) Institucija je dužna zaštititi novčana sredstva koja je za izvršenje platnih transakcija primila od korisnika platnih usluga neposredno ili preko drugog pružatelja platnih usluga, a koja još nisu predana primatelju plaćanja niti prenesena drugom pružatelju platnih usluga do kraja radnog dana koji slijedi nakon dana primitka sredstava.

(2) Kada institucija izvršava platnu transakciju za platitelja i/ili za primatelja plaćanja koja je inicirana preko primatelja plaćanja, izračun novčanih sredstava koja je za izvršenje platnih transakcija institucija primila u skladu sa stavkom 1. ovog članka utvrđuje se kao razlika između ukupnog iznosa priljeva od platnih usluga i ukupnog iznosa odljeva za platne usluge.

(3) Za potrebe izračuna razlike iz stavka 2. ovog članka ukupni iznos priljeva od platnih usluga jest iznos novčanih sredstava koja je institucija primila od korisnika platnih usluga neposredno ili preko drugog pružatelja platnih usluga za izvršenje platne transakcije, a ukupni iznos izvršenih odljeva za platne usluge jest iznos novčanih sredstava predan ili prenesen primatelju plaćanja ili drugom pružatelju platnih usluga radi izvršenja platne transakcije. Sredstva primljena/predana u svrhu naplate kamata, naknada, provizija i slično ne smatraju se novčanim sredstvima u smislu ovog članka.

(4) Razlika iz stavka 2. ovog članka izračunava se sa svakim priljevom od platnih usluga i svakim odljevom za platne usluge.

(5) Institucija je dužna računovodstvene podatke kojima se dokazuje usklađenost s odredbama stavaka 1. i 2. ovog članka odvojeno prikazati u revidiranom godišnjem financijskom izvještaju.

(6) Stavak 5. ovog članka ne primjenjuje se na male institucije za platni promet i male institucije za elektronički novac.

(7) Odredbe ovog članka ne primjenjuju se na izračun primljenih novčanih sredstava kod izdavanja elektroničkog novca i pružanja platnih usluga povezanih s izdavanjem elektroničkog novca.

III. OBILJEŽJA I VRSTA IMOVINE U KOJU SE ULAŽU NOVČANA SREDSTVA

Članak 5.

(1) Institucija može novčana sredstva primljena od korisnika platnih usluga/imatelja elektroničkog novca ulagati samo u niskorizične i visokolikvidne oblike imovine.

(2) Imovina iz stavka 1. ovog članka može biti:

1. imovina iz jedne od kategorija iz članka 336. stavka 1. tablice 1. Uredbe (EU) br. 575/2013 Europskog parlamenta i Vijeća od 26. lipnja 2013. o bonitetnim zahtjevima za kreditne institucije i investicijska društva i o izmjeni Uredbe (EU) br. 648/2012 (Tekst značajan za EGP) (SL L 176, 27. 6. 2013.) za koju kapitalni zahtjev za specifični rizik nije veći od 1,6%, isključujući druge kvalificirajuće stavke definirane u članku 336. stavku 4. te Uredbe.

2. udjeli u društvima za zajednička ulaganja u prenosive vrijednosne papire (UCITS) koja ulažu isključivo u imovinu iz točke 1. ovog stavka.

IV. OBILJEŽJA POLICE OSIGURANJA ILI USPOREDIVOG JAMSTVA KOJIM SE OSIGURAVAJU PRIMLJENA NOVČANA SREDSTVA OD KORISNIKA PLATNIH USLUGA

Članak 6.

Institucija može novčana sredstva primljena od korisnika platnih usluga/imatelja elektroničkog novca osigurati policom osiguranja društva za osiguranje ili usporedivim jamstvom društva za osiguranje ili kreditne institucije, pod uvjetom da takva polica osiguranja ili usporedivo jamstvo:

1. nije izdana/izdano od društva za osiguranje ili kreditne institucije koja pripada istoj grupi kao i institucija

2. nema nikakvu franšizu, odbitni iznos ili prag koji bi mogao dovesti u pitanje isplatu primateljima plaćanja ili drugom pružatelju platnih usluga

3. pokriva točno određene države u kojima institucija pruža odnosno namjerava pružati platnu uslugu.

V. PRIJELAZNE I ZAVRŠNE ODREDBE

Članak 7.

Danom stupanja na snagu ove Odluke prestaje važiti Odluka o zaštiti novčanih sredstava korisnika platnih usluga (»Narodne novine«, br. 73/2018.).

Članak 8.

Ova Odluka stupa na snagu osmoga dana od dana objave u »Narodnim novinama«.

O. br.: 25-091/01-25/BV
 Zagreb, 23. siječnja 2025.

Guverner
 Boris Vujčić, v. r.